Hvis det står til statsminister Lars Løkke Rasmussen fra Venstre, så skal løbere igen kunne snøre løbeskoene og krydse Storebælt.

Hos Venstre ser man nemlig gerne, at broløbet over Storebæltsbroen vender tilbage, selv om det er blevet fjernet i statsministerens nuværende regeringsperiode.

I 2017 besluttede transportminister Ole Birk Olesen fra Liberal Alliance, at løbet skulle afskaffes med begrundelsen, at det skabte trafikale problemer.

Dermed blev løbet i september 2017 det sidste, men nu er der altså en chance for, at det vender tilbage.

Hvorfor genoplive det her løb, som din egen regering har afskaffet?

- Som min egen transportminister har afskaffet, indskyder Lars Løkke Rasmussen, inden han svarer:

- Fuld respekt for at transportministeren har truffet de beslutninger, han har truffet. Det, vi bare gerne vil sige her, hvor vi står som Venstre-folk, det er, at det er vi ikke enige i.

- Det kunne ikke være anderledes

Det glæder Socialdemokratiets transportordfører Magnus Heunicke, at statsministeren vil have broløbet tilbage. Men det undrer ham også, at han ikke meldte dét ud, da løbet blev lukket.